Nous freres Pierres, maistres de la maison de Saint-Esprit de Besençon, et tuit li freres de cel meisme leu, faisons savoir à touz... que, come nobles bers et puissanz messires Jehans de Chalon, signour d’Allay et de Neele, nous ait doné, baillié ou assi et delivré, pour luy et pour ses hoirs à touzjours mais, dix livrées de monée corsable à temps des paiement, à panre et à recevoir de nous et de noz successours, chescun an, le jour de sainte Croiz de may, sus ses rentes de la salnerie de Salins, ou pois qui est ou bourt communal des seignours, en recompensacion d’une nostre maison, dou chasal et dou mex d’ycele, assise en la cité de Besençon devant la place dou poiz dou merchié, entre la maison qui fut Laborier, d’une part, et le chasal qui fut à Sicuene, d’autre, pour (sic) laquelle maison, ensamble le chasal et le mès à celle, lidiz nobles avoit aproprié et joint à mex de sa maierie de Besençon et à mex qui fut Lauborier, pour ce que necessaires li estoit; et en recompensacion des arraiges desdiz maisons et mex, de que nous ne avienz riens eu doudit noble ne de son comandement, de treze ans passez et plus, et pour ce que nous sumes tenuz de faire touzjoursmais chescun anz, le jour de la devantdite feste de la sainte Croiz de may, un anniversaire pour le remede des armes des ancessours de celuy noble et de noble et puissant dame Marguerite de Bourgoigne, premiere fame doudit noble, avons doné, donons, baillons ou asi et outroions adit noble et à ses hoirs à touzjoursmais, pour nous et pour noz successours, pensé en ceys et regardé diliganment le commun profit de nostredite maison, de nous et de noz successours, la devantdite maison, ensamble le chasal et le mex d’ycelle, et ledit noble et les siens quittons des devantdiz arraiges pour la cause dessusdite. Et sumes encore tenuz de faire touzjoursmais chescun an, le jour de la devantdite feste sainte Crois, en nostre yglise, un anniversaire pour les ancessours doudit noble, d’iceluy et de sa devantdite fame. En tesmoint de laquel chose, nous avons mis nostre seal commun pendant en ces presentes lettres, faites et donées le londi devant la feste de la nativité Nostre Dame, l’an de grace corrant par mil CCC et quatorze, ou mois de septembre.